**Elnökségi beszámoló**

**ELSA Szeged Egyesület 2024.**

A 2023/24-es tanév második, tavaszi szemeszterének első programjaként az ELSA Szeged Egyesület és a Bűnügyi Tudományok Intézete 2024. február 28-án, a Bűncselekmények áldozatainak napja alkalmából kerekasztal beszélgetést szervezett a Szegedi Áldozatsegítő Központ, valamint a Csongrád-Csanád Vármegyei Rendőr-főkapitányság Bűnmegelőzési Osztályának közreműködésével, a rendezvény helyszínéül a kari épületben található Kari Társalgó szolgált.

Március első hétvégéjén megrendezésre került az ELSA Hungary által megszervezett és összehívott XXXVIII. National Council Meeting Győrben, ahol több lelkes tag képviselte Egyesületünket az összes magyarországi ELSA tagszervezettel együtt.

2024. március 22.-én Egyesületünk a Hegymegi-Barakonyi és Fehérváry Baker & McKenzie Ügyvédi Irodába látogatott el, ahol érdekes beszélgetések mellett betekintést nyerhettek a résztvevők egy piacvezető nemzetközi ügyvédi iroda mindennapjaiba.

A félév során lehetőségünk volt a Szegedi Fegyház és Börtönben intézménylátogatáson részt venni, ami az egyik legnépszerűbb program volt a félévben. Az érdeklődő bepillantást nyerhettek a büntetés végrehajtás zárt világába és személyesen is megtapasztalhatták a szegedi csillag börtön hangulatát.

Az ELSA Szeged Egyesület a Civilisztikai Tudományok Intézetével és a Juhász Legal Ügyvédi Társulással együttműködésben 2024. április 3-án Szerződésíró versenyt szervezett a Kari Társalgóban, ami szintén egy jól sikerült és jó hangulatú esemény volt.

2024. április 22. napja a Föld napja volt. Hogy egyesületünk felhívja a figyelmet a környezet, a bolygó és annak minden kincsének megóvására és a természetvédelem fontosságára, örökbefogadtunk egy fát a Szegedi Füvészkertben, amit közösen meg is látogattunk.

2024. április 24-én az ELSA Szeged a Közigazgatási és Területfejlesztési Minisztériummal együttműködve az e-ingatlan-nyilvántartásról szóló előadást szervezett online formában. A megújuló szabályozásról, változásokról, a rendszer működéséről és várható gyakorlatokról szakértő tudott nekünk beszámolni, így első kézből szerezhetett hasznos információt minden érdeklődő a témáról.

Legnagyobb örömünkre folytatódott a középiskolai óratartás sorozatunk, amelynek keretében 8 középiskolában volt lehetősége a lelkes tagjainknak az Európai Parlamenti és önkormányzati választásokról előadást tartani a tavaszi félévben.

A szemeszter során megvalósult még a szakmai fejlődésért felelős szekciónak hála a „Nemzetközi lehetőségek az ELSA-nál” című program, ahol a tagjaink értékes információkat kaphattak arról, hogy nemzetközi szervezetként milyen lehetőségeket kínál a European Law Students’ Association a tagjainak és hogyan lehet ezeket a lehetőségeket a leghatékonyabban és legsikeresebben kihasználni.

Az Európai Unióhoz való csatlakozás 20. évfordulója kapcsán nagyszabású rendezvénysorozat került megszervezésre az Állam-és Jogtudományi Kar Európa és Nemzetközi Jogi Tanszékének hála, ebben pedig az ELSA Szeged is közreműködött, és amely rendezvén keretében egy tanár-diák borkostoló is megrendezésre került.

A nyár folyamán megtartottuk a tisztújító közgyűlést, valamint a kari gólyatáborban is jelen voltunk, hogy a frissen felvett hallgatók már első kézből értesülhessenek a szervezetünkről és minden szükséges információt megkapjanak a csatlakozásról, tagsággal járó előnyökről, illetve nekik fontos kérdésekre is válaszokat kaphassanak.

Az őszi félév első programjaként megszervezésre került a hagyományőrző őszi kvíz-estünk, ahol 7 lelkes, és igen felkészült csapat mérhette össze tudását játékos formában, a résztvevőknek pedig ezúton is gratulálunk az eredményekhez!

A 2024/25-ös tanév őszi félévében Miskolc adott otthont a XXXIX. National Council Meetingnek, ahol Egyesületünk ismét képviseltette magát az elnökség tagjain és direktorain keresztül.

Középiskolai óratartás őszi programja kiegészült az ELSA Hungary által újonnan elindított ELSA4Schools programmal, és 6 középiskola több évfolyamában és osztályában tartottak tagjaink órát, elsősorban fogyasztóvédelmi témakörben, kiegészítve az ELSA Hungary által kidolgozott anyagokkal.

Részt vettünk az Erősödő Civil Közösségek és az Emberség Erejével alapítvány katalizátor pályázatának záróeseményén Budapesten, ahol országos szinten több civilszervezettel volt lehetőségünk megismerkedni, tapasztalokat cserélni és workshopokon részt venni, amik a későbbi sikeres működéshez voltak hivatottak segítséget nyújtani. A program pályázat lezárásaként valósult meg, de pótolhatatlan tudást és ismereteket szereztünk itt, amit később is kamatoztatni tudunk a civilszférában való tevékenységünk során.

November 27-én megrendezésre került az International ELSA Day, ahol kitelepülés keretében népszerűsítettük az Egyesületet és tevékenységét, játékokkal szóróanyagokkal és lelkes tagokkal együtt. November 26-án Pécs, Miskolc, és Szeged szervezésében online eseményt szerveztünk, ahol az érdeklődők a nemzetközi lehetőségekről, a gyakornoki programról kaphattak részletes információkat. November 28-án az Annual Human Rights Campaign keretében Dr. Várkonyi Tamás alezredes, a határrendészeti Oktatóbázis alezredese tartott előadást a magyarországi tranzitzónákról, a szabályozás átalakulásáról és annak okairól, érintve az Európai Bíróság ítéletét és az emberi jogokat.

December 11-én meghívást kaptunk az Aurum alapítvány panelbeszélgetésére, ahol az Aurum kávéházban Molnár Balázs Péter Európa-politikáért felelős helyettes államtitkárral Simon Tamás, az Aurum alapítvány Eu – elnökségi programigazgatója beszélgetett, majd egy állófogadással és vacsorával zárult az este.

Az Egyesület részt vett a Szegedi Tudományegyetem Állam- és Jogtudományi Karának nyílt napján is a többi hallgatói szervezet mellett, ahol az érdeklődő középiskolásokkal és szüleikkel volt lehetőségünk beszélgetni nemcsak a szegedi jogi karról és jogászképzésről, hanem az ELSA-ról is.

December 9-13 között immár negyedik éve szerveztünk adománygyűjtést a Fatima-ház részére, akik rászorulók és nagycsaládosok számára juttatták el a tagság, illetve a civilek által felajánlott adományokat.

Az Egyesület 2024-ben is több privát eseményt szervezett meg sikeresen, amelyek a tagi integrációt, az effektív együttműködést és aktivizációt voltak elsősorban hivatottak segíteni, de nagyszerű lehetőség is volt a kapcsolatok kialakítására is annak érdekében, hogy a szegedi jogászképzésben részt vevők megismerhessenek minket és mi is jobban belelássunk a tagság körében felmerülő problémákba, annak érdekében, hogy ezekre reagálni tudjunk a jövőben és megoldásokat nyújtsunk mindenki számára. Továbbra is elkötelezettek vagyunk a jogászképzés fejlesztése és a szakmai lehetőségek, események, képzések, programok szervezése iránt.

Kelt.: 2025. február 06.

Lux Eszter sk.

elnök

ELSA Szeged Egyesület